LIETUVOS RESPUBLIKOS SEIMO

VERSLO IR UŽIMTUMO KOMISIJA

KOMISIJOS IŠVADA

DĖL LIETUVOS RESPUBLIKOS MOKESČIŲ ADMINISTRAVIMO ĮSTATYMO PROJEKTO NR. IXP-3196

2004 m. kovo 17 d.

Vilnius

1. Komisijos posėdyje dalyvavo:

Komisijos pirmininkas J.Budrevičius, Komisijos nariai: S.Lapėnas, V.Popovas, D.Teišerskytė, P.Vilkas, V.Žalnerauskas.

Kviestieji asmenys: Finansų ministerijos Mokesčių departamento Mokesčių administravimo skyriaus vedėjas P.Majauskas.

2. Ekspertų, konsultantų, specialistų išvados: 2004-02-11 Seimo kanceliarijos Teisės departamento išvada.

Komisija pateiktiems pasiūlymams bei pastaboms iš esmės pritaria.

3. Piliečių, visuomeninių organizacijų, politinių partijų bei politinių organizacijų, kitų suinteresuotų asmenų pasiūlymai, pataisos, pastabos: negauta.

4. Valstybės institucijų, savivaldybių pasiūlymai, pataisos, pastabos: negauta.

5. Asmenų, turinčių įstatymų leidybos iniciatyvos teisę, pasiūlymai, pataisos, pastabos:

Eil. Nr.	Pasiūlymo teikėjas	Pasiūlymo turinys	Komisijos nuomonė	Argumentai, pagrindžiantys nuomonę
1.	Seimo narys A.Matulevičius (2004-02-26)	Susilaukiu nemažai rinkėjų skundų, kad privatizavus šalies komercinius bankus, tapo neįmanoma sumokėti mokesčių valstybei, neprimokant bankui už mokėjimo pavedimo įvykdymą. Dėl to labiausiai nukenčia eiliniai piliečiai ir smulkūs verslininkai. Rinkėjai pagrįstai skundžiasi, kad daugumą mokėjimų (pvz., komunalinius mokesčius) galima atlikti nemokamai, pvz., internetu, o mokesčių valstybei ir savivaldybei – ne. Manau, kad įstatyme turėtų būti įtvirtinta nuostata, jog mokesčių administratorius privalo užtikrinti, kad bent vienas komercinis bankas ar kita mokėjimą priimanti įstaiga neimtų atlyginimo už mokesčių sumokėjimą. Vykdydamas šią įstatymo nuostatą, mokesčių administratorius turėtų paskelbti konkursą tokiai (tokioms) kredito įstaigoms išrinkti. Konkursą laimėjusiai įstaigai pagal sudarytas civilines sutartis valstybė turėtų kompensuoti nemokamą mokesčių ir su jais susijusių sumų mokėjimo nurodymo įvykdymą. Atsižvelgdamas į tai, kas aukščiau išdėstyta, siūlau papildyti projekto 83 straipsnio 1 dalį ir ją išdėstyti taip: “1. Mokestis ir (arba) su juos susijusios sumos sumokami per kredito arba kitą mokėjimą priimančią įstaigą. Mokesčių administratorius privalo užtikrinti, kad bent viena kredito ar kita mokėjimą priimanti įstaiga neimtų atlyginimo iš mokesčių mokėtojo ar trečiojo asmens už mokesčių ir (arba) su jais susijusių sumų mokėjimo nurodymo įvykdymą. Teisės aktų nustatytais atvejais ir tvarka mokestis gali būti sumokėtas grynaisiais pinigais per mokesčių administratoriaus pareigūną, turintį įgaliojimą priimti grynuosius pinigus.”	Nepritarti	Siūloma nuostata iš esmės yra aktuali ir svarstytina, tačiau tai nėra Mokesčių administravimo įstatymu reglamentuotinas dalykas.

6. Komisijos pasiūlymai, pataisos, pastabos:

1. Iš esmės pritarti iniciatorių pateiktam įstatymo projektui ir siūlyti pagrindiniam komitetui jį patobulinti atsižvelgiant į Seimo kanceliarijos Teisės departamento pastabas bei į pastabas ir pasiūlymus, kuriems Komisija pritarė;

2. Siūlyti:

2.1. Patikslinti įstatymo projekto 119 straipsnį ir nustatyti maksimalų atliekamo mokestinio patikrinimo terminą. Patikrinimo laiko apribojimas įpareigotų mokesčių administratorių labiau kvalifikuotai tikrinti ūkio subjektus, nesudarant kliūčių jų pagrindinei veiklai.

7. Balsavimo rezultatai: pritarta bendru sutarimu "už".

8. Komisijos paskirtas pranešėjas: Saulius Lapėnas.

9. Komisijos narių atskiroji nuomonė: nėra.

Komisijos pirmininkas	Jonas Budrevičius